Եւ այսօր Տիգրան Պետրոսյանը, իր ծննդից 74 տարի անց, վերադառնում Է հայրենի բնօրրան, ճիշտ է կոթողային արտահայտությամբ, բայցեւ ընդմիշտ։ Հայ ժողովրդի տաղանդավոր զավակի հիշատակը հավերժացնելու գործը հրապարակի անվանակոչմամբ եւ արձանի տեղադրմամբ չի ավարտվում։ Ա.Հովսեփյանը վստահեցրեց նաեւ, որ այսուհետ միությունը Ապարանում կազմակերպելու է շախմատի ամենամյա մրցաշարեր, արդեն իսկ սահմանել է Տիգրան Պետրոսյանի անվան մրցանակ՝ մասնագիտական բուհը գերազանցությամբ ավարտած շրջանավարտների համար։ Ամենակարեւորը՝ Ապարան քաղաքում ստեղծվելու է Շախմատի դպրոց, եւ այդ նպատակով հայրենակցական միությունը արդեն գնել է արձանի հարեւանությամբ գտնվող քաղաքի նախկին հյուրանոցի շենքը։ Եւ արդեն գարնանը կսկսվեն պատմական հուշարձան հանդիսացող այս շենքի (նախագծել է Ա.Թամանյանը) վերակառուցման աշխատանքները։